Oikeusministeriö
Lainvalmisteluosasto
PL 25
00230 Valtioneuvosto

Oikeusministeriölle

Viite	Oikeusministeriön lausuntopyyntö OM 12/41/2007 

Asia	KÄSITTELYN JOUTUISUUS HALLINNOSSA JA OIKEUSSUOJAKEINOT KÄSITTELYN VIIVÄSTYESSÄ (Oikeusministeriön työryhmämietintö 2008:5)

Oikeusministeriö on pyytänyt kannanottoa työryhmän esittämiin ehdotuksiin Kansaneläkelaitoksen pääkonttorilta ja Pohjois-Suomen aluekeskukselta.

Pohjois-Suomen aluekeskus pitää uudistukselle asetettuja tavoitteita kannatettavina. Tärkeätä on myös parantaa asiakkaan oikeusturvaa vastaamaan nykyistä paremmin eurooppalaisen lainsäädännön vaatimuksia.

Aluekeskus yhtyy kannanotossaan Kelan pääkonttorin asiassa antamiin kannanottoihin. Näihin sisältyvät myös muiden Kelan aluekeskusten lausunnot asiassa.

Kelan lausunnossa esille tuotujen näkökulmien lisäksi haluamme kiinnittää erityistä huomiota seuraavaan:

	Kiirehtimisvaatimus

Ehdotuksen mukaan asian vireille pannut asianosaisen voisi kirjallisesti vaatia viranomaista kiirehtimään asiansa käsittelyä. Viranomaisen on vastattava vaatimukseen ehdotetun 23 e §:n mukaisesti.  Esityksessä ei ole mainintaa kiirehtimisvaatimuksen raukeamisesta pääasiaratkaisun antamisen vuoksi.
 
Kelaan nykyisin tulevat kiirehtimispyynnöt saadaan tavallisesti asiakkaalta suullisesti.  Kiirehtimispyyntö kirjataan ja käsitellään Kelassa sisäisesti sovitun toimintamallin mukaan joustavasti ja viivytyksettä hyvän hallinnon periaatteiden mukaisesti. Kiirehtimispyyntö johtaa yleensä perustellusti asian siirtämiseen saapumisjärjestystä nopeampaan käsittelyyn. Menettely on joustava sekä asiakkaalle että viranomaiselle.  

Kelan toimeenpanemille etuuksille asetetut läpimenoajat on määritelty päivinä ja ne ovat suhteellisen lyhyitä. Kiirehtimisvaatimusmenettelyn ja sen muotovaatimusten informoiminen asiakkaalle sekä esimerkiksi asian käsittelyvaiheen selvittäminen ja kirjallisen vastauksen laatiminen kiirehtimisvaatimukseen veisi siten todennäköisesti aikaa suhteettoman paljon itse etuusratkaisun tekemiseen nähden ja mahdollisesti jopa viivästyttäisi pääasiaratkaisun antamista. 

Kiirehtimisvaatimus on tarkoitettu asianosaisen tehokkaaksi oikeussuojakeinoksi käsittelyn viivästystilanteisiin. Lain mukaisen kiirehtimisvaatimuksen voisi kuitenkin ehdotuksen mukaan tehdä ilman määräaikaa jo ennen kuin asian käsittelyaika on kulunut tai jopa heti asian vireillepanon yhteydessä. Tällöin oikeussuojan käyttö laajenisi tilanteeseen, jossa asia ei vielä voi olla viivästynyt eikä varsinaista oikeussuojan tarvetta ole. Tämä saattaa aiheuttaa ennakoitua suuremman vaatimusten määrän hallintoviranomaisen viiveettömästä toiminnasta huolimatta.  Joka tapauksessa olennaista olisi kirjata lakiin myös kiirehtimisvaatimuksen raukeaminen kun pääasiaratkaisu annetaan.

Muilta osin sekä erityiskysymysten osalta viittaamme Kelan pääkonttorin lausunnossa esitettyihin kannanottoihin.

	Johtopäätökset

Aluekeskuksen näkemyksen mukaan ehdotettujen oikeussuojakeinojen tarkoituksenmukaisuutta ja vaikutuksia asioiden käsittelyn viiveettömyydelle, asiakkaalle sekä viranomaiselle tulee vielä tarkemmin arvioida. Asioiden runsas lukumäärä ja luonne huomioiden uudistuksella saattaisi erityisesti Kelassa olla huomattavasti arvioitua suurempi vaikutus.

Käsittelyn joutuisuutta lisäävänä toimenpiteenä tulee nyt ehdotettujen toimenpiteiden rinnalla arvioida mahdollisuuksia lainsäädännön ja hallinnollisten prosessien yksinkertaistamiseen sekä hallinnon resurssien turvaamiseen. 

Jatkovalmistelun yhteydessä työryhmän ehdotuksia on hyvä koordinoida SATA-komitessa valmisteltavana olevan sosiaaliturvan kokonaisuudistuksen kanssa.

	Etuuspäällikkö		Jorma Viitala

	Lakimies			Eeva Uusi-Autti